text: Større fradrag til sommerhusejere
  23 marts 2010 kl. 16.02
  Folketinget har været gennem første behandling af et forslag om et højere bundfradrag for udlejning af sommerhuse.
  Forslaget er stillet af venstre-manden Hans Christian Thoning fra Oksbøl. Han har stillet det, fordi antallet af feriehuse til udlejning er faldet voldsomt. Det kan ikke betale sig, siger udlejerne. 
  Resultatet er, at der kommer færre turister, og Syd og Sønderjylland går glip af million-indtægter. Nu bliver bundfradraget øget fra 7.000 til 10.000 kroner. Det lyder ikke af så meget, men det skulle gøre det mere attraktivt at hænge udlejningsskiltet op.
  